als_Latn dik_Latn sag_Latn
Tirana ka festuar gjatë fitoren në derbi. E kishte pritur shumë këtë tripikësh për t’i dhënë fund krizës së rezultateve e ka mjaftuar një gol i Gilbertos për të rikthyer buzëqeshjen e munguar. Një ditë më pas, janë zbuluar detajet e festës dhe përjetimit bardheblu. Nga Magani, tek Halili, Morina apo dhe Nuri, te kërcimi i lojtarëve në dhomat e zhveshjes apo dhe te mbrëmja festive në zonën e ish-Bllokut. Festa e Tiranës ka prodhuar nga të gjitha. Jo vetëm lojtarët por edhe tifozët e kanë gdhirë të shtunën për të gëzuar fitoren e të premtes në mbrëmje.
Përlotja – Kanë qenë të shumtë ata që janë përlotur në përfundim të ndeshjes. Magani dhe zëvendësi i tij Dervishi nuk kanë mundur ti përmbajnë emocionet kur kanë dëgjuar fërshëllimën e gjyqtarit. Gëzimi ka qenë i ligjshëm. Të fitosh një derbi është gjithmonë një kënaqësi, por ta bësh këtë duke qenë si skuadra e fundit, vlen akoma më tepër. Sapo kanë mbërritur në dhomat e zhveshjes, të dy teknikët e kanë patur të pamundur të mos përloten. Në krahun tjetër, njësoj ka qenë i emocionuar edhe sponsori Halili. Bashkë me Morinën ka zbritur në dhomën e lojtarëve e më pas është drejtuar nga fusha e stadiumit për të falënderuar tifozët dhe marrë duartrokitjet e tyre. Lutfi Nuri gjithashtu nuk ka mbetur pas. Edhe ai ka nxituar të falënderojë bardheblutë për suksesin. Babasi në tribunën “VIP” ka nisur të kërcejë sapo ndeshja ka përfunduar e në sfond është vënë kënga e Tiranës, ndërkohë që Fortuzi e ka përjetuar shumë fitoren ndaj kundërshtarit që ai kur luante vetë një dekadë më parë e mundte në shumë raste dhe i vetëm.
Lolipop” – Sponsori Morina kishte rezervuar sektorin “VIP” në një nga klubet e natës më të frekuentuara në kryeqytet. Bardheblutë kanë qenë tek “Lolipop” në zonën e ish-Bllokut për të festuar aty si duhet fitoren në derbi. Pas ndeshjes futbollistët fillimisht janë mbledhur së bashku në një restorant në zonën e ish-Bllokut e pas mesnatës kanë shkuar në një klub nate. Sponsori Morina kishte rezervuar zonën “VIP” për bardheblutë. Një ekip me 25 bardheblu, mes tyre drejtues të klubit, sponsored dhe stafi teknik janë akomoduar në këtë sektor. Alkooli nuk ka qenë i ndaluar për pak orë. Njerëzit e pranishëm kanë përshëndetur skuadrën e Tiranës, ndërkohë që mes tyre ka patur edhe tifozë të Partizanit që janë bezdisur nga kjo surprizë. Kanë qëndruar tre orë aty dhe më pas janë larguar duke dhënë dhe autografe e përqafime për tifozë të rastësishëm.
als_Latn als_Latn als_Latn